নিজস্ব প্রতিবেদন : বাঁশি বাজাতে বাজাতে অসাবধানে শ্বাসনালীতে ঢুকে গিয়েছিল বাঁশির বল। তার পর থেকেই শ্বাস নিলে আওয়াজ হচ্ছিল বাঁশির মতো। কলকাতা মেডিক্যাল কলেজে অস্ত্রোপচার করে বার করা হল সেই বল। সুস্থতার পথে ১২ বছরের কিশোর শেখ সাহিন। হাওড়ার জগতবল্লভপুরের বাসিন্দা ১২ বছরের শেখ সাহিন। শুক্রবার একটি ফুটবল ম্যাচে রেফারির দায়িত্ব সামলাচ্ছিল সে। জানা গেছে, সেইসময়ই রেফারির বাঁশির ভিতরে থাকা ছোট বলটি সাহিনের মুখে ঢুকে যায়। সটান শ্বাসনালীতে গিয়ে আটকে ‌যায় বলটি। তারপরই শুরু হয় শ্বাসকষ্ট। শুধু তাই নয়, সাহিন শ্বাস নিলেই ভিতর থেকে বাঁশির আওয়াজ বেরোতে থাকে। শ্বাসকষ্টে গুরুতর অসুস্থ হয়ে পড়ে সাহিন। এরপরই ছেলেকে নিয়ে রাত ৩টের সময় কলকাতা মেডিক্যাল কলেজে ছুটে আসে সাহিনের মা। ব্রঙ্কোস্কপিতে ধরা পড়ে সাহিনের শ্বাসনালীর বাঁ দিকের অংশে আটকে রয়েছে বাঁশির বল। এরপরই অস্ত্রোপচারের সিদ্ধান্ত নেন চিকিত্সকরা। শনিবার সকালে অস্ত্রোপচার করে বের করা হয় বাঁশির সেই বল।